Pályázati munka:

Egyesületünk megkötötte a támogatói szerződést a Pro Filii Alapítvánnyal a 2025/1 időszakra. Május 13-án megvalósult a támogatott tiszatavi ökocentrum kirándulás, ahol 40 fő díjmentesen, 5 fő pedig önköltség ellenében vehetett részt a programon, a beszámolók már elérhetőek az egyesület felületein. Ezt követően 30 napunk volt az elszámolás elkészítésére, amelyet sikerült betartani, az anyagot összekészítettük, és elektronikusan leadtuk. Az elfogadásáról a kuratórium június végén dönt, de az ügyintéző azt írta vissza, hogy rendben találta. Köszönöm Török-Zselensky Eszter programszervező, Huszár Vanda titkárságvezető, Kozma Imre adminisztrátor és a könyvelő iroda munkatársainak segítségét.

Időközben leadásra került a Pro Filii Alapítvány 2025/2 negyedéves pályázata is. Ennek keretében, az Alko-Soft-al együttműködve, Roberts design játékok fejlesztő intézményeknek és iskoláknak történő kiosztására pályáztunk. Ez a pályázati cél elősegítheti a fiatal látássérültek fejlesztését, így bízunk benne, hogy az alapítvány kuratóriuma támogatni fogja célunkat.

Megtörtént a Nemzeti Együttműködési Alap adományok után járó kiegészítésen alapuló normatív támogatása 2024 pályázat elszámolása is. A tavaly megítélt 47600 Ft-ot irodaszerek beszerzésére fordítottuk.

Még egy sikeres pályázaton vagyunk túl, miután a SPAR Magyarország Kft. 100000 Ft-al támogatja a nagykőrösi körzeti csoportunk augusztusi főzős rendezvényének megtartását. Ebben az esetben a döntés érkezett meg, illetve megküldtük a szerződéskötéshez szükséges iratokat, most a szerződéskötést várjuk.

Sajnos viszont a Városi Civil Alap 2025 pályázatunk elutasításra került.

Az OTP Bank által biztosított adománygyűjtési projekt is lezárult június 10-én. A kitűzött 2170000 Ft helyett a zárást követően 3618963 Ft van az elkülönített számlánkon. Megkérdeztem az OTP Bank képviselőit, hogy a többletforrást mire lehet fordítani. Amennyiben kizárólag a nyomtatóbeszerzésre, egy drágább nyomtatót szerzünk be az összegből, ha akár másra is, akkor több lehetőség is szóba jöhet, akár az informatikai oktatáshoz szükséges eszközök beszerzése is. Egyellőre képlékeny a dolog, merrt kevés információnk van az eljárás menetéről, jelenleg az OTP munkatársának válaszát várom.

Szakmai munka:

Egyesületünk a Roche-val kötött együttműködés keretében lehetőséget kapott rá, hogy képviseltesse magát a Rómában megrendezésre kerülő nemzetközi betegszervezeti konferencián. Egyesületünket Dr. Velegi Dorottya és Pásztor Tibor képviseli, akiket egyik lelkes önkéntesünk, Nagy Bettina segít a külföldi tartózkodás alatt. A konferenciát június 17-én és 18-án tartják, reméljük hasznos tapasztalatokra tesznek szert képviselőink.

Egyesületünk részt vett az Includes projekt online megbeszélésén, amelyet a BKK szervezett. Itt elsősorban a gyalogos és kerékpáros közlekedés fejlesztéséről, és Budapest látássérültek számára történő hozzáférhetőbbé tételéről volt szó. Egyellőre az alapok kerültek lefektetésre, a jövőben további egyeztetések várhatóak.

Egyeztettünk a MOHU képviselőivel a REPont alkalmazás, valamint a palackvisszaváltó automaták látássérültek általi használatával összefüggésben. A MOHU munkatársai az egyeztetés során teljes nyitottságot mutattak, így bízunk abban, hogy megfelelő előrelépéseket tudunk tenni a minél széleskörűbb használhatóság irányába. Ennek érdekében indítottunk egy online felmérést is, ahol a látássérültek automatákkal kapcsolatos tapasztalatait gyűjtjük. Ezt a projektet egyesületünknél Pásztor Tibor koordinálja.

Titkárságvezető asszonnyal részt vettünk az Innovatív Gyógyszergyártók által szervezett AIPM konferencián a Larus Hotelben, ahol számos szakmai előadást és kerekasztalbeszélgetést volt lehetőségünk végighallgatni. A konferencián szerzett ismereteket igyekszünk a mindennapi munka során hasznosítani.

2025. április 24-én lezajlott a Magyar Államkincstár 2024. évi záró pénzügyi ellenőrzése, amelyen mindent rendben találtak.

Munkatársaink az elmúlt időszakban folyamatosan részt vettek továbbá az MVGYOSZ szakmai napjain, amelyekből eddig 4 valósult meg.

Részt vettünk továbbá a BKK által szervezett, és a nagykörút felújításával kapcsolatos egész napos szakmai egyeztetésen is, itt Kozma Imre és Pásztor Tibor képviselte egyesületünket.

MVGYOSZ küldöttgyűlés:

Lezajlott az MVGYOSZ választó küldöttgyűlése, melyen egyesületünk mind az 5 küldöttje jelen volt. Részletesebb információk az alábbi linken olvashatóak:

[Újabb öt évre szavazott bizalmat dr. Nagy Sándornak a küldöttgyűlés - Magyar Vakok és Gyengénlátók Országos Szövetsége](https://mvgyosz.hu/hirek-hu/ujabb-ot-evre-szavazott-bizalmat-dr-nagy-sandornak-a-kuldottgyules/)

Egyéni érdekképviseleti ügyek:

Erről a korábbi beszámolóban kevésszer esett szó, de most szeretném kiemelni azokat az ügyeket, amelyekkel jómagam foglalkoztam. Mivel konkrét felelőse az érdekképviseletnek nincs az egyesületnél, így ezeket nehéz összeszedni, ezen túl a munkatársak több esetben is segítséget nyújtottak.

2025. május 28-án telefonos bejelentés érkezett egyesületünkhöz, miszerint a Jahn Ferenc kórház egyik telephelyén van egy vak fekvőbeteg, akivel megalázóan, emberi méltóságot sértően bánik a kórház személyzete. A bejelentést követően haladéktalanul felvettem a kapcsolatot az illetékes betegjogi képviselővel, aki néhány napon belül bejelentés nélkül kiment a helyszínre az ügy kivizsgálása érdekében. A betegjogi képviselő arról tájékoztatott, hogy nem tapasztalta a helyszínen a bejelentésben jelzett körülményeket, és azokat a beteg sem erősítette meg. Ezen túl arra is fény derült, hogy a beteg hosszabb ideje kap kezelést az intézményben. Felmerült annak lehetősége, hogy nem hogy rossz bánásmód nem történik, de a beteg ellátása is jó indulatból tud ilyen hosszú ideje megvalósulni, a hasonló betegeket a kórházak gyorsan utcára szokták tenni. Tekintve, hogy a bejelentő által tapasztalt körülmények fennállását nem lehetett bizonyítani, a beteg maga nem kért segítséget, a bejelentést lezártuk, nem találtuk megalapozottnak.

Egyesületünktől egy olyan hölgy is segítséget kért, akinek látássérülését nemrég diagnosztizálták. Alapvető információkra és tájékoztatásra volt szüksége, hogy eltudja kezdeni az ellátások és támogatások ügyintézését, illetve, hogy a munkáltatójával megfelelően tudja közölni a diagnózist. Ennek megkönnyítése érdekében egy rövid, és az egyéni preferenciáinak megfelelő linkgyűjteményt állítottam össze, amelyet a hölgynek elküldtem.

Egy olyan édesanya is segítséget kért egyesületünktől, akinek gyermekét a pedagógiai szakszolgálat olyan intézménybe javasolta elhelyezni, ami az édesanyának aránytalanul nagy terhet jelentene, figyelemmel arra, hogy munkahelyétől és lakóhelyétől igen messze esik, így gyermekét időben iskolába vinni, és a munkahelyére beérni kivitelezhetetlen számára. Ennek az ügynek a megoldása érdekében kapcsolatba léptünk több intézménnyel, illetve segítséget kértünk az MVGYOSZ ifjúsági referensétől is.

Szemléletformáló tevékenység:

Az egyesület munkatársai 2025 tavaszán nyolc helyszínen 30 szemléletformáló foglalkozást tartottak. Két alkalommal látogattunk el óvodákba, Március 17-én a pomázi almafa és

Április 9-én a XII. kerületi Csermely óvodába. E korosztálynak leginkább csörgőlabdával ill. akadálymentes játékokkal tartottunk foglalkozást. Március 14-én jártunk a Pilisvörösvári gimnáziumban, ahol egy speciális kérést teljesítettünk, irodalmi alkotások segítségével gondolkodtunk együtt a diákokkal a látássérülésről. Hasonlóképpen új, ezért érdekes tapasztalat volt május 22-én a Megálló Csoport Alapítvánnyal töltött vakok kerti foglalkozásunk, ahol szenvedély beteg fiatalokkal beszélgethettünk, mi közben ők kipróbálták a vak ping-pongot és a lengőtekét letakart szemmel. A háttér Társaság önkéntesei részére ez évben harmadszor tartottuk meg az éves szemléletformáló foglalkozásukat. Meghívásnak tettünk eleget március 24-én a Rendőr Múzeumba, ahol az ottani munkatársak azért kérték segítségünket, hogy minél akadálymentesebb múzeumi foglalkozásokat tudjanak tartani látássérült vendégeik részére. Május 18-án a Zuglói Civilek Utcájában találkozhattak velünk az érdeklődők. Ezen kívül április 3-án az egyesület önkéntesei részére is biztosítottunk felkészülési lehetőséget egy szemléletformáló délután keretein belül.

Megvalósult rendezvények:

Az Egyesület 2025-ben összesen 37 programot valósított meg eddig, ebből 10 program volt, amit a tagozatok rendeztek.

Különösen nagy népszerűségnek örvendett a két alkalommal megrendezett pizzasütő workshop, amely nemcsak közösségépítő élményt nyújtott, de a második alkalommal szemléletformáló programmal is bővült. Ennek eredményeként három új önkéntes csatlakozott az Egyesülethez, ami jelentős pozitív hozadék.

Szintén figyelemre méltó siker volt a Fővárosi Nagycirkusz SPLASH! – vízicirkusz – Swing a víz fölött című, audionarrált előadás látogatása, amelyet manézsbejárás is kísért. Az eseményen 60 fő vett részt, a visszajelzések rendkívül pozitívak voltak, a programot nagy érdeklődés övezte.

Az Egyesület emellett sikeresen pályázott a Tiszatavi Ökocentrum látogatásának megvalósítására is, amely szintén emlékezetes és tartalmas élményt nyújtott a résztvevők számára.